Kyk: Nuwe hotel sit God’s Window op jou voorstoepAngels View in Graskop, Mpumalanga. (Foto: Verskaf) ŉ Nuwe hotel wat oor die platorand van Mpumalanga strek, benut wat God geskape het en spog met kamers wat ŉ ongekende uitsig oor God’s Window het. Angels View-hotel is gesetel tussen die skilderagtige natuurskoon van die Drakensberge op die Panorama-roete en is skaars 5 km se ry van Graskop. Die droom om hierdie hotel te verwesenlik is al jare lank deur sy eienaars, dr. Reuel Khoza en sy vrou Mumsy, gekoester. Die Khozas het albei drie dekades ondervinding in die toerismebedryf en het hulle met elke besluit beywer om die hotel ŉ wegbreekplek te maak soos wat die Panoramaroete nog nooit vantevore gesien het nie. Reuel, ŉ entrepreneur, akademikus, skrywer en musikant, het langs dié kronkelpaaie van Mpumalanga grootgeword. As jong seun het hy vee in die koppies van die provinsie opgepas en met elke kilometer wat hy te voet afgelê het, het sy liefde vir die natuurskoon nog verder verdiep. Toe hy in 2008 op ŉ eiendom afgekom het wat nie ver van sy geboorteplek geleë is nie, was hy dadelik geboei om dit in ŉ unieke toeristebestemming te omskep. Die hoop was om dié bestemming met mense van oor die wêreld te deel. Die egpaar het besluit om die eiendom te koop en gedryf deur hul begeerte om ŉ nalatenskap vir hul familie en die plaaslike gemeenskap te los, het hulle onderneem om die eiendom in iets besonders te ontwikkel. Die gebied is kort daarna Angels View gedoop, aangesien die hotel op die natuurskoon van God’s Window uitkyk. Ná jare lange sweet en trane is Angels View eindelik opgerig. Wat eers begin het as ŉ droom om ŉ bydrae tot die Panorama-roete te lewer, het in ŉ feesviering van die Khozas en hul familiegeskiedenis verander met elke vertrek wat na een van hulle nabye familielede vernoem is. Mumsy het aan Maroela Media verduidelik dat elke vertrek doelbewus gekies is sodat dit ooreenstem met die persoonlikheid van die persoon na wie dit vernoem is. “Die restaurant is na my vernoem, terwyl die konferensiesentrum na Reuel vernoem is. Die biblioteek is na my oorlede seun vernoem en elke ensiklopedie wat in die boekrakke pryk, het aan hom behoort. “Maar die idee agter die hotel strek soveel wyer as om net ons eie nalatenskap te los. In plaas van om ons geld op te gaar wou ons dit terug in die gemeenskap ploeg in iets wat volhoubaar is en oor generasies heen werksgeleenthede sal skep,” sê sy. Sodra die hotel voltooi is en amptelik Januarie sy deure open, sal dit met meer as 70 kamers spog. Intussen het die Khoza-familie daarin geslaag om sowat 50% van al die werkers wat ŉ internskap by die hotel voltooi het, ten volle in diens te neem. ŉ Unieke Panorama-belewenis (Foto: Megan Swart/Maroela Media) Besoekers aan die hotel het ŉ verskeidenheid van verblyfopsies om van te kies – an die kontemporêre panoramakamers tot die tien Earth Grotto-suites wat ŉ uitsig soos geen ander het nie. ŉ Vierslaapkamerhuis is perfek vir ŉ familievakansie, terwyl daar ook twee eenslaapkamersuites is met minikombuise en privaat balkonne. Hoewel Angels View so ontwerp is dat jy nie eens ŉ voet buite die perseel hoef te sit nie – met ŉ swembad, gimnasium, restaurant en spa (waarom sal jy wil weggaan) – is dit die ideale basis vir ŉ selfry-avontuurvakansie. Dit is net ŉ kort rit van die Krugerwildtuin af en ŉ besoek aan die Blyderivierspoort se indrukwekkende natuurverskynsels soos die Bourke’s Luck-kolkgate sal enigiemand verwonderd laat. Waaghalse kan die “Big Swing” in Graskop trotseer of ŉ rit in Graskop se glashysbak neem, op soek na watervalle. Volgens Reuel kan diegene wat verkies om nie ure lank in ŉ voertuig te sit nie, gebruik maak van die Kruger Mpumalanga Internasionale Lughawe en Hoedspruit Lughawe. Angel View het selfs ŉ private landingstrook en helikopterplatform. Die hotel het aanvanklik ŉ vyfster-akkreditasie ontvang, maar Reuel het daarop aangedring dat dit na vierster afgegradeer word “sodat ons onverwags vir mense ŉ vyfster-ervaring kan gee”. “Dit is inderdaad ŉ ervaring soos geen ander nie.”